Áslaug Arna Sigurbjörnsdóttir , ritari Sjálfstæðisflokksins , verður næsti dómsmálaráðherra . Bjarni Benediktsson , formaður flokksins , greindi þingflokki Sjálfstæðisflokksins frá þessu á fundi síðdegis í dag , samkvæmt heimildum Kjarnans . Tillaga formannsins um að Áslaug Arna myndi taka við embættinu var samþykkt einróma í þingflokknum . Miklar bollaleggingar hafa verið undanfarna daga um hver myndi setjast í ráðherrastólinn . Auk Áslaugar Arna voru nefnd nöfn Brynjars Níelssonar , Birgis Ármannssonar og Sigríðar Á. Andersen , fyrrverandi dómsmálaráðherra . Auglýsing Áslaug Arna hefur verið formaður utanríkismálanefndar og hefur setið á þingi fyrir Sjálfstæðisflokkinn frá árinu 2016 . Hún verður yngsti ráðherrann í ríkisstjórninni en hún verður 29 ára í nóvember næstkomandi . Áslaug Arna er með Stúdentspróf frá Verzlunarskóla Íslands , BA-próf í lögfræði frá Háskóla Íslands og MA-próf í lögfræði frá sama háskóla sem hún lauk árið 2017 . Þórdís Kolbrún Reykfjörð Gylfadóttir , varaformaður Sjálfstæðisflokks , hefur gegnt embættinu samhliða öðrum ráðherrastörfum frá því að Sigríður Á. Andersen sagði af sér í vor vegna Landsréttarmálsins svokallaða . Greint var frá því í ágúst að hún myndi ekki verða dómsmálaráðherra til frambúðar heldur halda áfram sem ferðamála - , iðnaðar - og nýsköpunarráðherra . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .